Nahikari García

Nahikari García Pérez (Urnieta, 1997ko martxoaren 10a) gipuzkoar futbolaria da. Real Madriden jokatzen du, aurrelaria delarik. Aurrez Real Sociedaden egin zituen hainbat urte, kapitaina eta azken urteetako golegile nagusia izanik. Txikitan Gipuzkoako ping pong-eko txapeldun irten zen, baina etorkizuneko kiroltzat futbola hautatu zuen.

Ibilbidea 
Nahikari txikitatik aritu da futbolean. Hasieran, Urnietako kaleetan zehar herriko mutilekin.

Klubak

Añorga KKE 
Bederatzi urte zituenean, 2007an, Añorga KKE-k fitxatu zuen. Zazpi urtez jokatu zuen bertan, 2014 urtera arte.

Real Sociedad 

2014an, neguko merkatuan, Realak fitxatu zuen 16 urte besterik ez zituela eta debuta egin zuen Emakumezkoen Superligan titular jokatuz urtarrilaren 5ean Levanteren aurka. Partida bana bukatu zen eta Nahikarik 90 minutuak jokatu zituen.

2019ko maiatzaren 11n, klubarekin lehen titulua lortu zuen Granadan, Nuevo Los Cármenes estadioan. Aurkaria Atletico Madril izan zen eta Reala suertatu zen garaile, 2-1 emaitzarekin. Nahikari izan zen protagonista nagusietako bat, Realari lehen Erregina Kopa eman zion gola sartu zuelarik 61. minutuan.

2019ko abuztuan, Euskal Herriko Kopa lortu zuten Azpeitian, Athleticen aurka 3-0 irabazi ostean. Nahikari talde txuriurdinaren bigarren golegilea izan zen.

2020ko otsailan, lehenengo Espainiako emakumezkoen Superkopa jokatu zuten Salamancan. Finalerdietan Levante gailendu eta finala Bartzelonaren aurka galdu ostean, txapeldunorde geratu ziren.

2020ko uda, aldiz, zurrunbilo batean sartuta ibili zen: orkatilako lesioa, Realatik joateko gogoa (taldeak onartu ez zuena), Natalia Arroyoren etorrera... Hala ere, 2020-2021 denboraldian, Donostian geratu zen; hasieran, partidak harmailetatik, tartean behin aulkian, eta guztiz osatu zenean, hamaikakoan tokia lortu zuen berriz.

Real Madrid 
Zortzi denboraldi, 200 partidu, 104 gol eta 2019ko Erreginaren Kopa irabazi ondoren, 2021eko udan Real Sociedad utzi eta Real Madridera joan zen.

Espainiako Selekzioa

Azpikategoriak 
17 urte azpiko Espainiako Selekzioarekin aritu da brontzezko domina irabaziz Suitzan ospatutako Eurokopan 2013ko ekainaren 28an. Kontsolazio-finalean Nahikarik gol bat sartu zuen eta emaitza 0-4 izan zen Belgika aurkaria zelarik.

2013ko abenduan Europako azpitxapelketa lortu zuen 17 urte azpiko selekzioarekin Ingalaterran ospatutako Eurokopan finalean Alemaniarekin galduz penaltietan.

2014ko apirilean Munduko azpitxapelketa lortu zuen 17 urte azpiko selekzioarekin Costa Rican ospatutako txapelketan. Nahikari taldeko golegilea izan zen 5 golekin eta finalean Japoniaren aurka 2-0 galdu zuten.

Urte bereko uztailean Europako azpitxapelketa lortu zuen Nahikarik, aldi honetan, 19 urte azpiko selekzioarekin. Norvegian ospatu zen txapelketa eta finalean Holanda arerio zutela galdu zuten 0-1. Txapelketan Nahikarik 2 gol egin zituen.

2015eko uztailaren bukaeran, berriz ere Espainiako 19 urte azpiko taldearekin, Nahikarik berriro lortu zuen Europako azpitxapelketa. Txapelketaren azken fasea Israelen ospatu zen eta finalean Suedia arerio zutela galdu zuten, 3-1. Txapelketaren azken fase honetan Nahikarik gol bat egin zuen.

Nagusia 
2018ko abuztuaren 31n egin zuen debuta Espainiako Selekzio nagusiarekin Logroñon. 60. minutuan zelairatu eta 8 minutu pasa ostean bere lehen gola sartu zuen, Finlandiaren aurkako markagailuko bosgarrena.

2019ko udan, Frantzian jokatu zen Munduko txapelketan parte hartu zuen. Bertan, taldeak jokatu zituen lau partidetan lehiatu zuen, bi kasutan titular izanik.

Euskal Selekzioa 
2015eko maiatzaren 23an, Tallinen Estoniaren aurka jokatu zen partidan bigarren zatian lehiatu zen. 0-5 emaitzarekin amaitu zen partida.

2015eko abenduaren 26an, Miniestadin jokatu zen partidan 60 minutu jokatu zituen. Kataluniaren aurka lehiatu zen eta 90 minutu ostean 1-1 emaitza izanda, penaltietan euskaldunek lortu zuten garaipena.

2017ko azaroaren 25ean, Ipuruan lehiatu zen partidako parte izan zen. Hau Txekiaren aurka izan zen eta euskal selekzioa gailendu zitzaion 2-1 emaitzarekin. Euskaldunen bigarren golaren egilea izan zen Nahikari, zeinak partiduko lehen 65 minutuak jokatu zituen.

Estatistikak 

*2020ko martxoaren 1ean eguneratua

Sariak 

 Futbol Draft-eko Urrezko Hamaikakoan (2018)
 Donostiako Urrezko Danborra (2020)
 MARCA-ko Errebelazio Saria (2020)

Erreferentziak

Kanpo estekak 

 Nahikari Garcia. Elkarrizketa: Zintzo jokatu nuen... Berria, 2021.02.02

Gipuzkoako emakume futbolariak
Errealeko futbolariak (emakumezkoen taldea)
Urnietarrak
Athleticeko futbolariak (emakumezkoen taldea)